钦定古今图书集成/明伦汇编/氏族典/第336卷 > 刘岳
## 钦定古今图书集成/明伦汇编/氏族典/第336卷 > 刘岳

按《五代史刘岳传》：“岳字昭辅，洛阳人也。唐民部尚书
政会之八代孙。崇龟、崇望，其诸父也。岳事梁为左拾
遗侍御史，末帝时为翰林学士，唐明宗时为吏部侍
郎。故事，吏部文武官告身，皆输朱胶纸轴钱，然后给，
其品高者则赐之，贫者不能输钱，往往但得敕牒而
无告身。岳建言请一切赐之”，由是百官皆赐告身，自
岳始也。宰相冯道世本田家，状貌质野。旦入朝，兵部
侍郎任赞与岳在其后，道行数反顾，赞问岳何为，岳
曰：“遗下《兔园册》尔。”《兔园册》者，乡校俚儒教田夫牧子
之所诵也。道闻之大怒，徙岳秘书监。其后李愚为相，
迁岳太常卿，卒于官。子温叟。